Kamu bisa jelasin ke aku soal Andijon dalam bahasa jawa?

Andijon iku salah siji wewengkon ing Uzbèkistan sing pernahé ing iring wétan Lembah Fergana ing puncit wétan Uzbèkistan. Wewengkon iki watesan Wewengkon Fergana lan Wewengkon Namangan ing Kyrgyzstan. Laladané amba 4.200 km2. Cacahé wong sing ndunungi ana watara 2.756.400 lan ingaran wewengkon sing paleng padhet wong ing Uzbèkistan.

Jeneng Andijon asalé saka tembung Pèrsi  utawa

Andakan. Étimologi adat nggayutaké jeneng mau karo étnonim Gandhi (salah siji bangsa Turk) sing wis ana kawit jaman pra-Islam.

Wewengkon Andijon dipérang dadi 14 dhistrik administratif. Kutha krajané uga jeneng Andijon.

Iklimé sing lumrah mono iklim kontinèntal mawa panasing hawa gedhé banget kacèké antarané usum salju lan usum panas.

Sumber daya alamé kaya ta lenga patra, gas alam, ozokérit lan watu gamping. Kaya déné wewengkon liyané ing Uzbèkistan, Andijon kasuwur awit saka wowohan mélon lan semangkané sing legi-legi. Budidaya ing palawija gumantung marang palemahan sing mawa ilèn-ilèn (irigasi). Tetanèn pokok wewengkon iki kaya ta: kapas, séréal, vitikultur, ingon sapi, lan kebon ijon-ijon (vegetables).

Indhustri kaya ta olah logam, indhustri kimiah, indhustri cilik, olah panganan. Pabrik otomobil pisanan ing Asiah Tengah diyasa ing Asaka sing kalebu ing Wewengkon Andijon déning upaya patungan Uzbèk-Koréa, UzDaewoo. Wetoné pabrik iki kaya ta kréta montor Nexia lan Tico uga bis mini Damas.